Hei.

Utstillingskomiteen bestod i 2021 av kun to medlemmer, Magdalena Wood og Marit Mørk. Det var lenge svært usikkert om det i det hele tatt ville være mulig å arrangere utstilling i 2021 pga Covid-19, noe som også påvirket komiteens arbeid. Norge åpnet opp igjen lørdag 24. september, kun to uker før utstillingsdatoen. Det var også knyttet en del spenning rundt Parvoutbrudd i sør- Norge, men vi holdt god kontakt med Mattilsynet, og utbruddet hadde roet seg før vår utstilling.

Nytt av året var at vi kjørte to separate valpeshow som dro mange påmeldte. Dette førte til at vi måtte ta inn ekstra dommere og ringpersonell, hvilket ordnet seg i siste liten. Totalt var det ca 1.600 hunder fordelt på de to dagene. Det er begrenset med parkeringsplasser rundt Mjøndalshallen men med godt beregnede oppmøtetider og ikke minst flinke parkeringsvakter løste det seg greit. Det var god stemning på utstillingen, hundefolket var glade for å kunne møtes igjen uten alle begrensningene som har vært under Covid-19. Økonomisk var det en svært gunstig utstilling jfr årsregnskapet.

To uker etter utstillingen dro undertegnede i gang et Matchshow sammen med Hege Krogh, Grete Larsen og Øyvind Fåne. Alle premiene ble skaffet gjennom velvillige sponsorer, og to dommere takket ja til å stille opp på kort varsel. Totalt var det ca 120 hunder (litt usikkert tall da flere av hundene gikk i flere klasser), og alle fikk med seg premie. Det ble et veldig vellykket show med mange blide fjes rundt ringene. Økonomisk ble det et lite overskudd til klubben.

for. Utstillingskomiteen

Marit Mørk